王信玉生日
作者：饒節
朝代：宋

paragraphs: 簪笏誰非嗣，才能恐未難。
傳家推有守，樹德莫如寬。
賤子敢爲佞，明公信可觀。
四維開雉堞，千頃漲波瀾。
逮下亡圭角，逢人倒肺肝。
月評終許劭，愛客自袁安。
不僞心常逸，忘機體更胖。
所臨惟簡易，有道息彫殘。
使節軺車穩，兵符玉具乾。
百城同鏁靜，萬井益歌歡。
退食公無事，揮毫妙可刊。
笙歌珠履醉，風月井梧寒。
諸子仍聞道，羣雛半著冠。
居然謝紈綺，沃若秀芝蘭。
表裏初無憾，行藏晚竟完。
向來三徑志，欲了五車看。
異日人爭誦，來徵印已刓。
恐須煩柱石，從此接鴛鸞。
直道惟天相，亨衢豈自干。
祝公千歲壽，終始立朝端。